Hemel op aarde - Deel 1 deur Christo Nel | Bydraes | Woes - Kreatiewe platform vir Afrikaans
Titel: Hemel op aarde - Deel 1
Aantal woorde: 831
Datum gepubliseer: 25 Jan 2016
Laat U Koninkryk en U wil ook op aarde ŉ werklikheid word
In die woorde van Bill Johnson van Bethel, Reddy in California: “I could not limit my values and pursuits to what makes other comfortable. Being possessed by a promise I live without options. I will spend the rest of my life exploring what could happen through the life of one who is willing to cultivate the God-given appetite to see impossibilities bow to the name of Jesus. All my eggs are in one basket. There is no ‘Plan B’.”
Is dit nie merkwaardig dat Jesus Sy dissipels leer om soos volg te bid nie: “ Ons Vader wat in die hemel is, laat U Naam geheilig word. Laat U Koninkryk kom. Laat U wil op aarde geskied, soos in die hemel.” (Mat. 6:9,10)
Het jy mooi gelees wat hier staan? Laat U Koninkryk kom. Laat U wil op aarde geskied… soos dit reeds waar en ŉ werklikheid in die hemel is.
In die hemel hoef niks verder te gebeur nie. God se wil geld reeds daar. God, Jesus die Christus, is reeds Koning daar. Die moeilikheid is hier op aarde. Dit is hier waar dinge moet gebeur. Dit is hier waar dinge moet verander. Dit is hier waar dit wat in God se hart is, ŉ sigbare werklikheid moet word.
Daar in Joh. 8:38 sê Jesus: “Dit wat Ek by My Vader gesien het, praat Ek van, maar julle doen wat julle by julle vader gehoor het.”
As ek dit sommer in my eie woorde moet probeer oorsê, sê Jesus hier dat dit wat Hy Sy Vader sien doen en hoor sê, dit is die dinge wat Hy hier op aarde doen en sê.
Dink ŉ bietjie hieroor na.
Detoks na gees, siel en liggaam
So ŉ paar maande gelede het die Here my baie bewus gemaak van hoe ek my eie lewe vergiftig deur my gedagtes. Ek het besef, in die taal van Deut. 30, elke dag, elke minuut van elke dag, elke sekonde van elke dag, het ek die keuse om te kies tussen lewe en dood. Ek kan besluit of ek lewe aan myself wil bedien en of ek myself na gees, siel en liggaam wil vergiftig. Alles… hang af van wat in my gedagtes aangaan.
Daarom het ek gekies om die Here toe te laat om my op ŉ detoks te sit. Na gees, siel en liggaam.
Ek het gekies om van nou af verantwoordelikheid te neem vir elke ding wat in my mond ingaan. Ek weet mos dat deur my eie toedoen en die keuses wat ek oor die jare gemaak het, het ek my eie liggaam geleer om in plaas van die normale Godgegewe patroon van sy energie uit vette te verkry, het ek my liggaam geleer om sy energie in koolhidrate te gaan soek. So het my liggaam siek geword en insulien weerstandig geword.
Van nou af, egter, gaan ek lewe aan my eie liggaam bedien deur onnodige en ongesonde koolhidrate so ver moontlik te vermy. Ek het gekies om geen verfynde, moderne suikers, meel en pastas verder te eet nie. Gewone tees en koffies, gaskoeldranke en al hierdie gebottelde vrugtesappe met al hulle suikers is vir my taboe. Rooibostee en water is my keuse-drankies van nou af.
Stelselmatig is ek weer besig om terug te gaan na die ou eenvoudige, natuurlike lewensstyl en eetgewoontes van ons voorsate, sonder al die voedsel en produkte wat as gevolg van die eise van massaproduksie stelselmatig verfyn, verarm en in die proses vergiftig is.
Dan gaan ek ook weer gedissiplineerd oefen ten minste drie kere ŉ week; tyd maak vir myself en vir genoeg slaap. Al hierdie laataande tot laat werk, is nie meer deel van my leefwyse nie. Tienuur in die aand sorg ek dat ek begin bed toe gaan, sodat ek vroegoggend self kan wakker word sonder ŉ wekker om tyd met die Here te kan deurbring.
Dit bring my by die tweede gedeelte van my detoks. Elke oggend vroeg begin ek my dag met twee ure aan die Here se voete. Wat ek na Hom kan luister en met Hom kan gesels. Dit is my tyd om Sy Woord te lees en te bestudeer. Dit is ook my tyd om Hom beter te leer ken en om Hom toe te laat om my met Sy liefde te bedien. Dit is ons tyd saam.
Dit is dan ook die tyd vir die derde deel van my detoks-program, want dit is ook my tyd wat ek Sy Gees toelaat om aan die hand van die 21-dae brein detoks-program van Dr Caroline Leaf, SWITCH ON YOUR BRAIN, my eie manier van dink krities te ondersoek.
Soos God se Gees self daar in 2 Kor. 10:3 tot 5 vir ons leer, om letterlik elke gedagte aan die bors te gryp en seker te maak wat die oorsprong daarvan is. Kom dit van God af of is dit vlees of van die bose? Is dit waarheid of is dit leuens? Bedien dit lewe aan my of vergiftig dit my en my lewe?
Lees ander rubrieke deur Christo Nel
Liefde Genade Vergifnis Die lewe Kinders Bejaardes Ouers Huwelik Eg Suid Afrikaans Familie Werk Godsdiens Kerk Diens Verhoudings vriende Geld Vrouens Mans Sosiale kommentaar Inspirerend Dankbaarheid Verlange Behoefte Vreugde Hoop Wanhoop Seeninge Spiritueel
346 Nie-lede aanlyn